TKC ปิดจองขาย “IPO” เกลี้ยง 78 ล้านหุ้น ปักหมุดเทรด SET 17 ม.ค.นี้
TKC ปิดจองขาย “IPO” เกลี้ยง 78 ล้านหุ้น กวาดเงิน 1.4 พันลบ. ปักหมุดเทรด SET วันที่ 17 ม.ค.นี้ โบรกฯ ประสานเสียงพื้นฐานแกร่ง ราคาเหมาะสม 28.00 - 30.50 บาท
TKC ปิดจองขาย “IPO” เกลี้ยง 78 ล้านหุ้น กวาดเงิน 1.4 พันลบ. ปักหมุดเทรด SET วันที่ 17 ม.ค.นี้ โบรกฯ ประสานเสียงพื้นฐานแกร่ง ราคาเหมาะสม 28.00 - 30.50 บาท
13 ม.ค. 2565

บริษัท เทิร์นคีย์ คอมมูนิเคชั่น เซอร์วิส  หรือ TKC ระบุว่าเตรียมประเดิมเทรดหุ้นไอพีโอเป็นตัวแรกรับปีเสือทอง โดยราคาเสนอขายหุ้น IPO จำนวน 78 ล้านหุ้น ที่ราคา 18.00 บาท/หุ้น ซึ่งเปิดจองในวันที่ 7, 10 – 11 ม.ค. 2565  และจะเทรดในวันที่ 17 มกราคม 2565 พบว่าหลังประกาศปิดจองไปอย่างสวยงาม กระแสตอบรับอย่างท่วมท้นจนหุ้นไม่พอขาย เนื่องจากนักลงทุนให้ความสนใจเกินกว่าจำนวนที่จัดสรรไว้
ด้านโบรกเกอร์ออกบทวิเคราะห์สะท้อนความเชื่อมั่น โดย บล.คิงส์ฟอร์ด ให้ราคาเหมาะสมปี 2565 ที่ 30.50 บาท จากกำไรสุทธิเติบโตฟื้นตัวที่ระดับ 428.21 ล้านบาท
ขณะที่ บล.เคจีไอ (ประเทศไทย) ให้ราคาเหมาะสม 28.00 บาท ชูจุดเด่นกำไรโตแบบไม่ธรรมดา สำหรับ TKC จาก Backlog ในมือที่มีอยู่แล้วในช่วงไตรมาส 3 ปี 2564 มีงานในมืออยู่ราว 2,346 ล้านบาท ซึ่งไม่ได้นับรวมในไตรมาส 4 ปี 2564 ที่ประมูลงานใหม่เข้ามาเพิ่มเติมอีก มีอัพไซด์จากราคาจองที่ 18 บาทต่อหุ้น
นอกจากนี้ในปี 2565 จะมีการพลิกโฉมครั้งใหญ่ โดยเงินที่ได้จากการระดมทุนราว 1,404 ล้านบาท จะใช้เป็นเงินทุนหมุนเวียน เตรียมความพร้อมในการเข้าประมูลงานโครงการขนาดใหญ่รับกระแสเทคดิจิทัลในระยะยาว เช่น โครงการเกี่ยวกับระบบโทรคมนาคม ระบบโครงข่ายสื่อสัญญาณ (Transmission Networks) ระบบศูนย์ข้อมูลหลัก ศูนย์ข้อมูลสำรอง ระบบคลาวด์ Smart Solutions ระบบวิทยุสื่อสารดิจิทัลและระบบตรวจสอบเฝ้าระวัง และการบริหารความเสี่ยงจากภัยคุกคามทางไซเบอร์ (Cyber Security) หนุนการรับรู้รายได้ต่อเนื่องภายในปี 2565-2566
อนึ่งผลการดำเนินงานงวด 9 เดือนแรกของปี 2564  TKC เติบโตอย่างแข็งแกร่ง สามารถกวาดรายได้จากการขายและให้บริการอยู่ที่ 1,832.85 ล้านบาท และกำไรสุทธิ 191.07 ล้านบาท เพิ่มขึ้น 64.59% จากงวดเดียวกันปีก่อน  ดังนั้นมั่นใจปี 2565 คาดผลประกอบการเติบโตต่อเนื่องตอบรับปัจจัยบวกที่รออยู่